safouaneb/arywiki huggingface dataset:
لمدينة د لأوهام

لمدينة د لاوهام (لعنوان لاصلي "City of Illusions") هيّ رواية د لخيال لعلمي ديال لكاتبة لميريكانية ؤرسولا لڭوين. الرواية صدرات لمرة اللولة ف 1967. لاحدات دياولها كيطراو ف كوكب لارض ف موستقبال بعيد، و هيّ الرواية التالتة ف لعالم د هيين من مور لكوكب د لمنفى، و تابعاها ليد ليسرية د الضلام. هاد الرواية ماتلقّاتش اهتمام كبير من عند النقّاد ملي خرجات، حيت لكاتبة ديك الساع ماكانتش معروفة و كانت باقة كاتحاول تستكشف و تلقى لاسلوب ديالها. الطيمات لاساسية ديالها هوما لهوية و التمييز بين لحقيقة و لكدوب. لقصة كاتعاود على "فالك"، واحد الراجل عندو ڭسدة د بنادم و عينين بحال لمش، لي تّلقى ف لبدية عريان ف لغابة و فاقد الداكرة ديالو بشكل كامل تا ولّا بحال دري صغير. بعدما عاوناتو واحد لعائلة ساكنة حدا ديك لغابة و علّموه يهضر و يقرا و يكتب و يصيّد، بدا رحلة باش يلقى "اس طوخ" "Es Toch"، لمدينة اللخرانية فوق لارض، باش يتلاقى معا "الشينڭ" "Shing" لي حاكمين لبشر كاملين، علّ و عسى يڭولو ليه شكون هوّ و يعاونوه يرد الداكرة ديالو.
ڭيورڭ ڤيلهيلم فريدريش هيڭل

ڭيورڭ ڤيلهيلم فريدريش هيڭل (مزيود ف 27 غشت 1770، توفى ف 14 نونبر 1831) فيلسوف الماني. هيڭل طوّر لمفهوم ديال الدياليكتيك، و طبّقو على التاريخ بحيت عتابر بلي التطور ديال لافكار كيدوز من لمرحلة ديال التيز ؤلا لاطروحة "thesis"، الضدتيز "antithesis" و السانتيز "synthesis" (الدمج ديال التيز معا الضد ديالها). هيڭل كان عندو اكبر تاتير ف لحاراكة لميتالية لالمانية و لفلسفة لالمانية د لقرن 19. التاتير ديالو كيبان ف لفلسفة لعصرية ف مواضيع د لميطافيزيك بحال لاپيستيمولوجيا، لؤنطولوجيا، لفلسفة السياسية، لفلسفة د التاريخ، لفلسفة د لفن، لفلسفة د الدين و التاريخ د لفلسفة. تّولد هيڭل ف مدينة شتوتڭارت ف لامبراطورية الرومانية لمقدسة، ف لفترة د لانتقالية مابين لفترة د الضواو و لفترة د لحاراكة الرومانسية لي نتاشرات ف لمناطق الناطقة ب لالمانية. هيڭل تاتر ب التورة لفرانساوية و لحروب د ناپوليون. الشهرة ديالو جات من اعمال بحال لفينومينولوجيا د الروح و الصيونص د اللوجيك، التصور لغائي "teleological" ديالو ديال التاريخ، و لمحاضرات ديالو ف جامعة برلين لموخودين من كتابو موسوعة د لعولوم د لفلسفة.
جنة

الجنة ف التصورات الدينية هيّ واحد لموضع فوق-طبيعي لي، على حساب لمعتقد، كيعيشو فيه ؤلا جاو منو ؤلا كيمشيو ليه لارباب، لملايكة، لارواح، لقديسين ولّا الجدود الصالحين، و يقدرو يكونو لمومنين موعودين باش يمشيو ليه من مور لموت. الجنة كاتعتابر عادةً واحد لموضع مقدّس و عالي، و هيّ ضد جهنم لي كاتّعتابر موضع مدنّس و واطي. ف الديانات لابراهيمية، بحال لاسلام، لمسيحية، بعض لمدارس ديال ليهودية، و ف الزاراديشتية، الجنة هي موضع لي واعْد الله بيها لمومنين باش يمشيو ليها يلا دارو مزيان ف لحياة ديالهوم و هي كتعتابر من الغيبيّات. لاصل د لكلمة. ف لعربية و الداريجة، كلمة "جنة"، جمعها "جْنان" و "جْنانات"، كاتعني جردة ولّا موضع فيه بزاف د الشجر و النخل و لما و الظل لي يقدر يرتاح فيه لواحد.
مارتين هايديڭر

مارتين هايديڭر (مزيود ف 26 شتنبر 1889، توفى ف 26 ماي 1976) كان فيلسوف الماني لي ساهم بزاف ف لفينومينولوجيا، لهيرمينوتية (الصيونص ديال التاويل)، و لوجودية. كيتّعتابر هايديڭر من بين اهم لفلاسفة ديال لقرن 20، و من اكتر وحدين كان عندهوم تاتير. ف ابريل 1933، تّنتاخب عميد ديال جامعة فرايبورڭ، و تعرض ل لانتقاد بسباب لعضوية ديالو ف لحزب النازي ف ديك لفترة. مور لحرب لعالمية الجاوجة، تطرد من لخدمة ديالو ف الجامعة و تّمنع من التدريس بعدما دازو جلسات ديال تحياد النازية ف فرايبورڭ. كاين جدل على لعلاقة بين لفلسفة ديالو و النازية. ف اول عامال اساسي ديالو "لوجود و الزمان" (1927)، دخّل هايديڭر لمفهوم ديال دازاين "Dasein"، لي كيعبّر على نوع د لوجود لي خاص ب بنادم، و لي كيتميز ب وعي ب لهوية ديالو كا شخص لي غادي يموت، و ب لمفارقة مابين وجود علاقة بينو و بين الناس لخرين، ف لوقت لي لفرد ف وعيو كيكون بوحدو معا راسو معزول. بعدما تّنشر كتاب لوجود و الزمان، دار هايديڭر محاضرات و كتب على مواضيع بحال الطيكنولوجيا، كانط، لميطافيزيك، و تابنادميت.
ليوپولد جيستينار

لكولونيل جيستينار، بلفرانساوية (Léopold Justinard)، لمعروف ب لكاپيتان شّْلح، تزاد نهار 14 ماي 1878 و مات ف 8 فبراير 1959 ف باريز، هوّ ؤفيسير فرانساوي لي لعب واحد دّوْر مهم ف تاريخ ديال جنوب لمغريب. جيستينار وْتّق بزاف من تّرات لامازيغي ف لمنطقة ديال سوس، منهار جا لمدينت تيزنيت كضابط ستيخبارات ديال فرانسا، باش يجمع لمعلومات على لقبايل لّي مزال ماستاعمروها لفرانسيس. واخا هكاك لبحث لعيلمي ماعطاش اهمية لهاد شْخصيّة من غير لكتاب لّي خرجو لباحيث رشيد اڭرور، وحتّى داكشي لّي كتب لباحيث كلود لوفيبير ف لقاموس ديال لموستشرقين، و داكشي لّي نشر جامع بيضا ف لموسوعة "معلمة المغرب". جيستينار كان جا باش يهدّن لوضعية مع لقبايل ديال لجنوب لمغريبي لي نواتها لحيماية لفرنسية، و باش يعاون حتّى ف لموراقبة ديال تحركات ديال احمد لهيبة لي دعماتو لقبايل ديال لجنوب ف لموقاومة و لجيهاد ضد لموستعمر. وبحكم سْيّد كيتقن تاشلحيت لّي تعلمها ف فاس ملّي كان مكلف ب تْكوين ديال لعسكر لواحد صّف من لعساكرية ديال لمولى عبد الحفيظ كانو كلهم كيهضرو ب تاشلحيت، ستاغل جيستينار هاد لقضية باش يدير لموهيمة ديال ليستيخبارات على حقها وطريقها، حيث تقرب من سكان باش يفهم لعقلية ديالهوم، داكشي لّي ممكن يستاغلوه لفرانسيس فشي تحرّك لّي غادي يجي من بعد. وكيعتابر ليوپولد ڤيكطور جيستينار ضابط سامي لّي خدم ف لمصلحة ديال لاستيعلامات والشؤون لاهلية لّي تابعة لمصاليح ديال فرانسا فالمغريب، وهوّ متخصص ف تاريخ ديال سوس و ف لْهجة ديالها تاشلحيت. بدا لكاريير ديالو ف لعسكر كملازم بعدما تخرّج عام 1899، ولتاحق بلخدمة ف مدينت قسنطينة ف لجزاير ما بين 1902 و1911 وتمّاك قدر يتعلم لعربية دّاريجة ولفوصحى. وصيفطوه ف 1911 لخدمة ف لمغريب باش يتكلف ب تدريب ديال قوّات لمخزن لّي تابعة للسلطان مولاي حفيظ، لّي فيه شلوح، وتعلّم منهوم لحجّايات… وكان كيشجعو على هادشي لجنيرال كورو وحتّى صمويل بيرناي ملّي خرج لكتاب ديالو لوّل ف 1914 خاص ب تعليم ديال لهجة تاشلحيت خصوصا لموظفين ديال ليدارة دلحماية لفرانساوية على لمغريب، وكان لعنوان ديالو: Manuel de berbère marocain، dialecte chleuh لكتاب لّي نفعهوم بزّاف باش يتواصلو بينهم وبين ناس ديال تما، هاد لموبادرة خلّات ناش خْرين يتشجعو يخرجو كتوبا، بحال اميل لاووست ف 1921 لكتاب ديالو لمعروف Cours de berbère marocain. و ملي بدات لحرب لعالمية لولة، لتاحق ليوپولد جيستينار ب جْبهة وحاربو معاه لمغاربة وحققو رْباح بحكم تواصول لّي بيناتهم وبين لقايد ديالهوم. عليها قتارحو لماريشال ليوطي باش يخدم ف "قطاع الشؤون الاهلية" ف لبيرو ديال تيزنيت للشؤون الاهلية مع لقايد لمخزني (نايب لمخزن) الطيب الڭندافي (اوتڭنتافت) لّي غادين يوْليو صحاب، ليوپولد جيستينار غادي يخصص ليه واحد لكتاب، موراها بواحد لمودة غادي يتصافط ليوپولد لمراكش باش يدرب ويكوّن واحد من ولاد سْلطان. لتاحق جيستينار بلخدمة ف "القيادة العامة د لحملة لفرنساوية" ضد زّعيم محمد بن عبد الكريم الخطابي ف الريف ما بين 1925 و1926، و ف هاد لفترة خرّج كتاب سمّاه: Manuel de berbère marocain، le dialecte du Rif ملّي رجع من لموهيمة ديال الريف، تعرضات طْيّارة ديالو ل كسيدة حدا تارڭيست ونجا منها باعجوبة.
دجون ميينارد كيينز

دجون مييْنارد كييْنز (مزيود ف 5 يونيو 1883، توفى ف 21 ابريل 1946) اكونوميست و فيلسوف نڭليزي، لي لافكار ديالو بدّلات النضرية و لممارسات ديال لماكرواكونومي و السياسات لقتيصادية د لحوكومات من الجدر. كيينز ف لاصل كان ماطيماتيسيان، و خدم ف لبدية على الدورات د لبيزنيس "business cycles". كيتّعتابر كيينز من اكتر لحرايفيا د ليكونومي لي عندهوم تاتير ف لقرن 20، و لمجموع د لاعمال ديالو كاتمتّل النضرية د ليكونومي لي كاتسمى "اكونومي د كيينز" "Keynesian economics" و التفرعات ديالها. كيتّعتابر كيينز هوّ "لاب ديال لماكرواكونومي"، و لافكار ديالو هوما الساس ديال هاد لمجال لفرعي د ليكونومي. ف لوقت د لكساد لكبير ف التلاتينات د لقرن 20، كيينز كان على راس تورة ف ليكونومي، ملي تحدّى لافكار لقديمة ديال النضريات لكلاسيكية لي كيڭولو بلي السوق لحرة على لمدى لقصير و لمتوسط ديما كاتوفّر لمناصب د لخدمة، طالمّا لخدّاما ماكيتشرّطوش ف الصالير. على حساب كيينز، الطلب لاجمالي "aggregate demand" كيحدد النيڤو لعام ديال النشاط لاقتصادي، و بسبابو يقدر الشوماج يبقى منتاشر ل مدة طويلة يلا كان الطلب لاجمالي ناقص، حيت الصالير و لخلصة و لمصاريف د لخدّاما كيتّعتابرو جوامد ف النزول "rigid downwards" (يعني بلي لخدّاما بشكل عام ماكيقبلوش باش مول الشي ينقص ليهوم ف لخلصة)، و هادشي كيخلي لمناصب د لخدمة مايبانوش بزّربة من مور شي ازمة. كيينز دعا لحوكومات ل تطبيق سياسات د لفينونص و لفلوس، ل تقليل التوابع ديال لفترات د الركود و لكساد، و شرح هادشي ف اهم عامال ديالو لي هوّ النضرية لعامة ديال لخدمة، لفايدة و لفلوس لي تّنشر ف 1936. ف اللخر د التلاتينات كانو لاقتصادات لغربيين لكبار كيطبّقو لافكار ديالو. 20 عام مور ما مات كيينز كانو جميع لاقتصادات الراسماليين بداو كيطبقو النصايح ديالو. ف السبعينات، كان التاتير ديالو بدا كيضعاف، جزئيا بسباب لانتقادات ديال ميلطون فريدمان و فلوسيين خرين. لافكار ديالو رجعو ل لواجهة من مور لازمة لقتيصادية د 2007 و 2008، و تطبقو من عند الرايس د ميريكان باراك ؤباما، و لوزير اللول د بريطانيا ڭوردن براون و رؤاسا خرين د لحوكومات. ف 1999، عتابراتو مجلة تايم من اهم الشخصيات ديال لقرن 20. ذ اكونوميست عتابراتو اهم اكونوميست بريطاني ف لقرن 20. كييز كان شد منصب ديال مدير لبانكة د النڭليز، و كان عضو ف لڭروپ د بلومزبيري ديال لموتقّافين.
أليكساندر لكبير

اليكساندر التالت لمقدوني (مزيود ف 20 ولا 21 يوليوز 356 ق. م، توفى ف 10 ولا 11 يونيو 323 ق. م) لمعروف ب اليكساندر لكبير ؤلا اليكساندر لعضيم كان ماليك ديال لمملكة ليونانية لقديمة د مقدونيا. اليكساندر خدا لحكم مور بّاه لماليك فيليپوص التاني لمقدوني ف 336 قبل لميلاد، على عمر د 20 عام، و دوّز اغلبية د لحكم ديالو ف حملات عسكارية ف غرب اسيا، اسيا لوسطانية، جنوب اسيا، و ف مصر. ملي كان ف عمرو 30 عام، كان اسس وحدة من اكبر لامبراطوريات ف التاريخ لي كانت شادّة من ليونان تال الشمال لغربي ديال لهند. اليكساندر لكبير ماعمّرو خسر شي حرب ولّا معراكة، و كيتّعتابر بشكل عام من اعضم لقادا لعسكاريين لي دازو ف التاريخ. اليكساندر قرا على يد لفيلسوف ليوناني ارسطو تال فاش كان عمرو 16 عام. ف 335 ق. م، شوية مورما شد لحكم، دار حملة ف لبلقان، و سيطر على طراكيا و اليريا، قبل مايمشي ل طيبا و يدمّرها. موراها بدا اليكساندر كيخدم على لمشروع ديال بّاه ب السيطرة على جميع لمناطق الناطقة ب ليونانية، و قاد لحملة ليونانية ضد لفارسيين. ف 334 ق. م غزا لامبراطورية لاخمينية ف بلاد فارس، و بدا سلسلة د لحملات لعسكارية لي دامت 10 سنين، و قضى فيها على لاخمينيين و حيّد الشاه داريوش التالت من لحكم، بعدما سيطر على بلاد فارس و لمناطق لي تابعة ليها بشكل كامل. اليكساندر كان كيسعى باش يوصل "تال اللخر د لارض و لمحيط لي ضاير بيها". ف 326 ق. م غزا لهند، و قدر يغلب لماليك ديال پونجاب پوروس ف معراكة هيداسپيص Hydaspes. بسباب الطلب ديال لعساكريا ديالو لي توحّشو لوطن ديالهوم، قرر باش يرجع ف 323 ق. م و مات ف الطريق ف مدينة بابل (دابا ف لعراق) لي كان باغي يردّها لعاصمة ديال لامبراطورية ديالو. لموت ديالو خلّات مجموعة د لحملات لعسكارية معلّقة، بحال لحملة لي كان باغي يسيطر بيها على لݣزيرة لعربية. سنوات موراها تقسّمات لامبراطورية ديالو بعدما ناضو حروب اهلية ف مقدونيا. التوارخيا كيعتابرو لموت ديالو هوّ لبدية ديال لفترة لهيلينية لي جات مورا لفترة ليونانية لكلاسيكية. التاتير ديال لغزو د اليكساندر لكبير كانلقاوه ف لانتشار ديال التقافة ليونانية لقديمة ف مناطق كبيرة ف ؤروپا، اسيا و افريقيا، و السينكريتيزم (الدمج بين لاديان)، لي عطا حاراكات دينية و تقافية بحال لبودية ليونانية و ليهودية ليونانية. اليكساندر اسس كتر من 20 مدينة منها مدينة لاسكندرية ف مصر. التاتير ديال التقافة و لفكر ليوناني داز ل لامبراطورية الرومانية لي نشراتو ف مناطق خرين ف ؤروپا و شمال افريقيا، و هاد التاتير ستامر ف التقافة لغربية لعصرية. ليونانية لبالية ولات اللوغة د التواصل ف بزاف د لمناطق لي سيطر عليها اليكساندر، و بسباب هادشي غادي تكون هيّ اللوغة الرسمية ديال لامبراطورية لبيزنطية تال لقرن 15. اليكساندر لكبير دخل ل لمخيّلة التقافية و الشعبية كا بطل اسطوري سوا عند الناطقين ب ليونانية ؤلا غيرهوم، و تقدر تكون الشخصية ديال ذو لقرنين ف لاسلام مبنية على اليكساندر لكبير. النجاحات لعسكارية لكبيرة ديالو خلاتو يكون معيار باش الجينيرالات و لقادا لعسكاريين كيقارنو راسهوم من داك لوقت، و الطاكتيكات ديالو باقين كيتقرّاو ف لاكاديميات لعسكارية تال ليوم. لاساطير على اليكساندر تجمعو ف لقرن 3 ف رواية قصة اليكساندر لي تطرجم تقريباً ل جميع اللوغات لؤروپية و بزاف د اللوغات ف لعالم لاسلامي، و كان هوّ تاني اكتر كتاب ف شعبيّتو ف ؤروپا من مور لانجيل.
بارتن فينك

بارتن فينك هو فيلم دراما تاريخية، كوميديا كحلة و اتارة نفسية ميريكاني، تكتب و تنتج و تمونطا و تخرج من الخوت كوين عام 1991. كتبدى القصة فعام 1941، دجون تورتورو ف دور د البطولة ك كاتب مسرحيات صغير فالعمر لي توضف باش يكتب سيناريوات لستوديوات الافلام ف هوليوود، و دجون ݣودمان (تشارلي ميدووْز)، بياع د التامينات لي كيسكن فجنبو ف اوطيل اورل.
ماريو زاڭالو

ماريو جورجي لوبو زاڭالو (مزيود ف 9 غشت 1931، توفى ف 5 يناير 2024) كان لعّاب د كورة بريزيلي لي كان كيلعب مهاجم، و ولّا من بعد كورديناتور و مدريب. زاڭالو عندو الروكور ديال الرباح ب كاس لعالم ل شخص واحد ب مجموع ديال 4 د لكيسان. عندو تا الروكور ديال عدد لمشاركات ف كاس لعالم لي واصل ل 6 د لمشاركات. كان اول واحد كيربح كاس لعالم كا لعّاب و مدريب، حيت دّاها جوج مرات كا لعّاب ف 1958 و 1962، و مرة كا مدريب د لمنتخب د لبريزيل ف 1970، زيادة على كاس لعالم 1994 لي كان فيها معاون د لمدريب. كا مدرّيب د لبريزيل، جا لمنتخب ديالو الرابع ف 1974، و التاني ف 1998. ف كاس لعالم 2006 كان معاون تقني ديال لمنتخب د لبريزيل. زاڭالو هوّ واحد من تلاتة د الناس لي دّاو كاس لعالم كا لعّابا و مدربين. الجوج لخرين هوما فرانتس بينيكباور (لي ب لمصادفة توفى يوماين موراه)، و ديديي ديشون، و لوحيد لي دار هاد لانجازات بجوج جوج مرات. ف 1992، دّا زاڭالو جايزة لاستحقاق د لفيفا، لي هيّ اعلى جايزة كاتعطيها لفيفا. ف 2013، مجلة وورلد صوكر عتابراتو تاسع اعضم مدريب د كورة ف التاريخ. زاڭالو مات على عمر د 92 عام، و كان اللخر على قيد لحياة من الجيل د لكوايريا لبرازيليين لي لعبو ف لفينال د كاس لعالم 1958.
كوض جغرافي د لمغريب

لكوض الجغرافي د لمغريب (ب #تحويل ) هوّ واحد السيستيم ديال التصنيف د لعناصر الجغرافية دارتو لمندوبية سامية د تخطيط باش "يكون موتوق، و يكون مرجع ف بزاف د لمجالات". لكوض الجغرافي لعمومي. لكوض الجغرافي لي تحطّ للعموم كان تخدم ف لاحصاء لعام د 2004، و كيمتّل لمناطق لادارية و الجغرافية د لمغريب، على مستوى الجهات، لاقاليم و لعمالات، الدوائر، الجماعات، لمشيخات و الدواور، ب هاد الشكل: هاد لكواض كيتم التحديت ديالهوم بعد اي تبديلات ف التقسيم لاداري، بحال لي تدارو على مستوى الجماعات ف 2008، ؤلا لاقاليم الجداد لي تزادو ف 2009. لكواض د لمراكز لحضارية. ف كلا احصاء، لي كيتدار مرة ف 10 سنين، كيتحددو لمراكز لحضرية ديال الجماعات مولات طابع قروي، باش تعطي نضرة دقيقة على لحياة لحضرية ف دوك لمناطق لمسكونة لي كيتّعتابرو بحال مدون (كيما الجماعات مولات طابع حضري ؤلا لبلديات). هاد لمراكز كيكون عندهوم كوض جغرافي خاص بيهوم ب 8 د النماري. تحديث الكواض والتكيف مع التغييرات الادارية. الكوض كيتحدتو كلما دارو تغييرات فالتقسيم الاداري:
لإحصاء لعام د السكان د لمغريب

لاحصاء لعام د السكان د لمغريب (ب لفرانساوية "recensement général de la population et de l'habitat") هوّ احصاء كيتدار مرة ف 10 سنين ف لمغريب، من عند لمندوبية سامية د تخطيط. النتايج ديال لاحصاء كيركّزو على 6 د لمواضيع: الديموڭرافيا، لاعاقة، التعليم، اللوغات، النشاط لاقتصادي و السكنى، و كيتنشرو على لمستويات د التقسيم لاداري من الجهة تال الدوار. التاريخ. ف لوقت د لحماية د فرانسا و سپانيا، تدارو احصاءات مابين 1921 و 1951 بشكل ماشي منتاضم. ف 1960، تحت لحكم ديال لماليك محمد لخامس، تدار لاحصاء اللول مور لاستقلال. موراه تدارو 5 د لاحصاءَات خرين هوما لاحصاءَات ديال 1971، 1982، 1994، 2004، و 2014. لاحصاء الجاي غادي يكون ف 2024.
دجون تورتورو

دجون مايكل تورتورّو (تزاد ف 28 فبراير 1957) مومتيل و موخريج ميريكاني. معروف بالادوار ديالو المعقدة فالافلام الموستقلة. بان ف كتر من 60 فيلم و خدم بزاف د المرات مع الخوت كوين، ادم ساندلر و سپايك لي. فايت خدا جائيزة ايمي و 4 د ترشيحات فجائيزة نقابة المومتيلين و 3 د ترشيحات فجوائيز الݣولدن ݣلوب.
دجون ݣودمان

دجون ستيفن ݣودمان (تزاد ف 20 يونيو 1952) هو مومتيل ميريكاني. بان فالواجيهة فالتلفازة قبل مايولي مومتيل افلام مرموق و شعبي. فايت خدم مع الخوت كوين بزاف د المرات. ݣودمان خدا شلّا جوائيز منها جائيزة ايمي و جوائيز نقابة د مومتيلين الشاشة و ݣولدن ݣلوب. خدا جائيزة اساطير ديزني فعام 2013.
پيتر هيڭز

پيتر وير هيڭز (مزيود ف 29 ماي 1929، توفى ف 8 ابريل 2024) كان فيزيسيان نضري و پروفيسور ف جامعة ادينبرا. هيڭز كان دّا جايزة نوبل د لفيزيك ف 2013، مقاسمة معا فرونسوا انڭلير، على لخدمة ديالهوم ف لفيزيك د لفرتيتات. ف الستينات، قتارح هيڭز بلي التهراس التلقائي ديال السيميتري ف لقوة التريسينتوضعيفة، تقدر تفسّر لاصل ديال لكتلة ديال لفرتيتات التحتدرية بشكل عام، و ديال لبوزونات W و Z بشكل خاص. هاد لبلان تسمى لميكانيزم ديال هيڭز، و قتارحوه شحال من فيزيسيان ف نفس لوقت، و توقّع لوجود ديال فرتيتة جديدة تسمات بوزون هيڭز، لي لاكتشاف ديالها ف لمختبر كانت من اهم لاهداف د لفيزيك لعصرية. ف 4 يوليوز 2012، سيرن علنات بلي لبوزون د هيڭز تّكتاشف ف الزداح لكبير د لهادرونات. لميكانيزم د هيڭز مقبول بشكل عام كا عنصر موهيم ف لموضيل صطوندار، حيت بلا بيه لفرتيتات ماعندهومش كتلة.
برينسكان

برينسكان هو فيلم تقطاع و خيال علمي ميريكاني خرج ف 1994 من بطولة ادوارد فورلونݣ (مايكل). كيعاود القصة ديال موراهيق ولا جوزء ف لعبة د الڤيديو فيها كيقتل ضاحايا بريئين. من بعد، الجرائيم غتولي حقيقة. الفيلم من اخراج جون فلين، سيناريو برايان اوين و اندرو ووكر. سينوپسيس. مايكل درّي وحداني ف عمر لموراهاقة من عشّاق لافلام ديال الخلعة كيكتاشف واحد لّوعبة د لپي سّي، لي كتستخدم التنويم الميغناطيسي باش تخليك تعيش اكفس تجريبة مومكنة. منين مايكل كيفيق من التّاتير ديال التنويم، كيتصدم منين كيلقا دلائيل بلي ديك الجريمة الوحشية لي طرات ف لݣايم، طرات حتى ف لحقيقة.
تعاويد عيلمي

لخيالْ لعيلْمي ولا التعاويد لعيلمي هو نوع فنّي من تعاويد تّامّولي لي كيعالج كونصيپط خايالي و موستقبالي، بحال لعولوم المتْطوْرة، طيكنولوجيا، ستيكشاف لفاضاء، لعوبور ف لوَقت، لعْوالم لموازيّة. هاد تعاويد كيعالج ب لاساس تّاتير لفيعلي ولا لخايالي د لعولوم ف لموجتاماعات و لافراد. التعاويد لعيلمي عندو عَلاقة معا لفنطازيا، لخلعة، و تعاويد لابطال لخاريقين و كيحتوي على بزاف د لانواع لفرعيّة. تّعريف دّقيق ديالو كان محط لنّيقاش ما بين لاودابا، نّوقّاد، و لقورّاء. اصل لكلمة. موصطالاح تعاويد عيلمي هو طرجامة حرفية لكلمة (science fiction ) ب نݣليزية لي تشهر يلا ما قولناش تصاوب فالعشرينات د لقرن 20 من عند واحد من لمؤسيسين ديال هاد نّوع لادبي، لكاتيب لميريكاني هوݣو ݣرنزباك، لّي من سميتو تخادت جوائيز هوݣو لريوايات التعاويد لعيلمي. انواع فرعية د التعاويد لعيلمي. اكزومپل : اكزومپل اكزومپل اكزومبل اكزومپل اكزومپل اكزومپل
ݣاتاكا

ݣاتاكا هو فيلم ديسطوپيا و خيال عيلمي ميريكاني خرج ف 1997، ايخراج و سيناريو اندرو نيكول ف اول عمل ليه. لفيلم من بطولة ايثان هوك و اوما ثورمان و دجود لوه. لورن دين و الان اركين ف لادوار تّانويّة. سينوپسيس. ف لموستقبال لي ماشي بعيد، راجل قل من لميتالي باغي يمشي لْفاضاء. لموجتاماع صنّف ڤينسنت فريمان ك راجل ماشي مولائيم باش يدير هاد تّجريبة. بسباب تّركيبة لجينية ديالو، و ولى واحد من طّباقة سّوفلى ف لموجتاماع لي ماينفع ف والو من غير لخدامي لمدلولة. باش يقدر يحقق لحُلم ديالو، نتاحل لهويّة ديال جيروم ماروو، شاب عندو تركيب جيني ميتالي و لاكن مشلل بسباب واحد لكسيدة. بواسيطة ستيشارة حتيرافية، باش يتسجل ڤينسنت عرف كيفاش يقولب تّاحاليل د لا دي ان و لعيينات لبولية. ف لوقيتة لّي تسجلات سميتو ف ريحلة فاضائية، لمودير ديالو تقتل و لبوليس بداو تحقيق، خلاو سّر ديالو معرض لْخاطار.
تراينين داي

ترايْنين داي ولا نهار سّطاج هو فيلم اتارة-جريمة و دراما خرج ف 2001. اخراج انطوان فوكوا و سيناريو دايڤيد ايَّر. بطولة دينزيل واشينطن ف دور الونسو هاريس و ايثان هوك ف دور دجايك هويت، بجوج بيهوم ضوبّاط ف بوليس موكافاحة لموخدّيرات عندهم جولة ف ضرف 24 ساعة فالحومات لي معروفين ب لعيصابات ف لوس انجيليس. سكوت ݣلين، ايڤا مينديس، كليف كورتيس، داكتر دري، سنوپ ضوݣ و مايسي ݣراي ف لادوار لموسانيدة. لفيلم خدا بزاف د لجوائيز و تّرشيحات ابرزها جائيزة احسن مومتيل ف حفلة جوائيز لاوسكار 74 لّي ربحها دينزيل واشينطن. سينوپسيس. دجايك هويْت، حاريس امن سابق معقول سيفط طالاب باش يخدم كضابيط ف وحدة موكافاحة لموخدّيرات د لوس انجيليس. ولاكين، باش يتقبل خاصّو يدوّز 24 ساعة سطاج معا ضابيط لّي قدم منّو ف لحرفة. ضوماج زّهر جابو معا الونسو هاريس، لي عندو سْمعة خايبة ف تّاعامول ديالو معا ضّاحايا و لمشبوهين، عاد زيد تّالاعوب ب دلائيل و تّير د لقرطاس ب عشوائية.
كوپنهاݣن

كوپنهاݣن (بالدانماركية: København) هي لعاصمة د الدانمارك واكبر مدينة فيها. تيسكنو فيها تقريبا 700. 000 واحد. جات ف الشرق ݣاع ديال لبلاد على لمضيق ديال اوريسوند، اللي كيفرّقها ما بين لمدينة د مالمو ف السويد (بيناتهم قنطرة نصّها تحت لما، وهي اطول قنطرة ف لغرب د ؤروپا). تاسسات كوپنهاݣن ف لقرن 10 وكانت قرية ديال الصيادة. ولاّت هي لعاصمة ديال الدانمارك ف لقرن 15. فيها اكبر مطار ف سكانديناڤيا، اقدم جامعة ف الدانمارك (تاسسات ف 1479)، و ميطرو فيه 39 محطّة.
دانماركية

الدانماركية (ب الدانماركية "dansk") هيّ لوغة جرمانية شمالية كيهضروها 6 د لمليون د الناس ف الدانمارك و لمناطق لي حداها. الجماعات د الناطقين ب الدانماركية كاينين ف ڭرينلاند، ڭزاير فارو و لمناطق الشمالية د المانيا ف شليسڤيك الجنوبية، لي كاتمتّع فيها ب وضعية د لوغة د اقلية. كاينين اقليات ناطقة ب الدانماركية ف النورڤيج، السويد، لميريكان، كانادا، لبريزيل و لارجونتين. معا خواتاتها الجرمانية الشمالية، كاتنحادر الدانماركية من النوردية لقديمة، لي كانت اللوغة د الجرمان لي كانو ساكنين ف سكانديناڤيا ف زمان لڤايكينڭ. الدانماركية معا السويدية جاو من اللهجات النوردية الشرقية، ف لوقت لي النورڤيجية لوسطانية (قبل ما تاتّر ب الدانماركية) و لبوكمول (نورڤيجية د لكتاب)، لفاراوية و لاسلاندية جاو من اللهجات النوردية لغربية. كاين تقسيم عصري لي كيفرّق بينات هاد اللوغات على حساب التفاهوم لمتبادل بيناتهوم، ل لوغات قارية (الدانماركية، السويدية و النورڤيجية) و لوغات ڭزايرية (لفاراوية و لاسلاندية). وخا ف لكتابة اللوغات التلاتة اللولين كيتفاهمو مزيان، ف لهضرة الدانماركية مبدّلة عليهوم بشكل واضح و الدرجة د التفاهوم ديالها معا السويدية و النورڤيجية كاتختالف على حساب لمناطق و لاشخاص.
آندرو نيكول

اندرو نيكول (تولد ف 10 يونيو 1964) هو سيناريست و موخريج و مونتيج نيو زيلانضي. معروف ب لكتابة ديال لافلام لخيال لّعيلمي مبنية على كونصيپط ديسطوپي منها (ݣاتاكا - 1997) و (ذا ترومان شو - 1998)، لّي بسبابو خدا جائيزة د لاوسكار لاحسن سيناريو اصلي. ستيل ديالو. لحيبكة ديال لافلام ديالو ف اغلب لمرّات فيها طابع لعوزلة و لوحدانية، كتدّور على واقيع صطيناعي ف موجتاماع ديسطوپي بحال تّالاعوب ب لجينات (ݣاتاكا - 1997)، لحاياة د ترومان ف (ذا ترومان شو - 1998)، لمومتّيلة لّي مصايبة ب لپي سّي (سيمّون - 2002)، و طّاريقة ديال تّاقدّوم ف لعمر (اين تايم - 2011).
أوسلو

اوسلو ولاّ ؤصلو (بالنورڤيجية: Oslo) هي لعاصيما د النورڤيج واكبر مدينة فيها. جات ف لجنوب الشرقي د لبلاد و تيسكنو فيها شويا كتر من 700. 000 واحد. هي وحدا من اكبر لعواصم ف لعالم من جيهت التيساع، و فيها اكبر مرسا ديال النورڤيج. تاسسات اوسلو ف جوايه لعام 1040، ولاّت عاصمة د لبلاد ف لقرن 14. حيت النورڤيج دخلات ف بزاف د لاتحادات و لبلدان من بعد، كانت لاهمية د اوسلو كاتزيد و تنقص على حساب لوقت، و لكن من 1905 و هي لعاصيما (كانت سميتها كريستيانيا، و لكن تبدّلات لاوسلو ف 1925). واخا هي معزولة شويا و بعيدة، اوسلو معروفا بزاف ف لعالم حيت تنضمو فيها احدات مهمة، بحال لمفاوضات د اوسلو ف 1993، اللي عتارفو فيها السلطة لفلسطينية و اسرائيل ببعضياتهم، و لبطولة د لعالم د السكي ف 2011. اوسلو هي لمدينة اللي كاتّعطا فيها لجائزة د نوبل د السلام كل عام ف الشهر د دجنبر.
سفيان شعراوي

سفيان شعراوي ولا شراوي تولد ف 15 نونبر 1996 ف روتردام (هولاندا)، هو كوايري مغريبي ديال لفوتصال. لكاريير ديالو. معا لفراقي. ف 14 يوليوز 2023 سنا ل جوج ديال مواسم معا فرقة ريبيرا ناڤارا ف ليڭا صبليونية. ولاكين تّجريبة ف لبوطولة صّبلونية ما طولاتش بزاف مورما مشا ف لميركاطو شتوي ؤ دخل ل لمغريب فين لتاحق ب صقر اڭادير ف فبراير 2024 فين لقا شي وحدين من صحابو ف لمونتخاب بحال انس دحاني ؤ سماعيل امزال. معا لمونتخاب. ف 24 يناير 2021، تعيط ليه اول مرة باش يلعب معا لمونتاخاب د هولاندا د لفوتصال ف ماتش ويدي ضد بلجيكا، ف توجاد ديال تّصفيات لي كياهلو ل بوطولة ؤروپا د لفوتصال 2022 (خسارة 1-0). مورما لعب معا هولاندا، ختار سفيان شراوي ف لخر يمتل لمغريب ف 2022.
مارتن ماكدوناه

مارتن فارنان ماكدوناه (تولد ف 26 مارس 1970) هو كاتيب مسراحيات، موخريج، سيناريست و مونتيج ايرلانضي-بريطاني. معروف ب لكوميديا لكحلة ديالو لعاباتيّة لي غاليبا كتحدّا لجاماليات د لمسرح لعصري. ربح بزّاف د لجوائيز ابرزهم جائيزة د لاوسكار لاحسن فيلم قصير (سيكس شووتر - 2004)، 6 جوائيز د لاكاديمية لبريطانيّة، 4 ݣولدن ݣلوب، 3 جوائيز لورينص اوليڤييه. ستيل ديالو. معروف ب ستيل ديالو لفاريد ف تخلاط لعونف لواقيعي و دّموي معا لكوميديا لكحلة، و لستيخدام لموفريط د تخصار لهدرة. ماكدوناه كيخدم ديما معا كولين فارل، وودي هارلسون، سام راكويل و بريندن ݣليسن. و لاعمال ديالو ف اغلب لمرّات كدّور على تّاقافة و شخصيات ايرلانضيّة. لافلام ديالو غاليبا فيها ديالوݣ سريع و مشاهيد دراميّة فيها لموبالاغة. و لمود د لافلام ديالو ب شكل عام فيها طابع عاباتي و عادامي.
تلاتة د لبلاكات برا إبين، ميزوري

تلاتة د لبلاكات برّا ابين، ميزوري هو فيلم دراما-جريمة خرج ف 2017، كتبو و خرّجو و عاون ف لاينتاج ديالو مارتن ماكدوناه. من بطولة فرانسيس مكدورماند ف دور ميلدرد هايس، لي كرات تلاتة ديال لبلاكات باش تفتن انتيباه نّاس ف قضية لغتيصاب و لقتل د بنتها. وودي هارلسون، سام راكويل، ابي كورنيش، دجون هووكس و پيطر دينكلدج ف لادوار لموسانيدة. لفيلم خدا ايشادة عالميّة من نّوقّاد من جيهة سّيناريو و لايخراج د ماكدوناه. و لاداء ديال ݣاع لمومتيلين (ماكدورماند، هارلسون و راكويل ب لخوصوص). لفيلم ربح شلّا جوائيز، منهم 5 جوائيز د لاكاديمية لبريطانيّة، 4 جوائيز ديال لݣولدن ݣلوب، 3 ديال جوائيز نقابة لمومتيلين، و عاد زيد 7 د تّرشيحات ف جوائيز لاوسكار لّي خدات منهم وحدة فرانسيس مكدورماند (احسن مومتيلة). سينوپسيس. لقيصّة كاملة ضايرة ف ڤيلاج صغير سميتو ابين ف ويلاية ميزوري، فين واحد لبنت تقتلات شي شهورا فاتو. مها، ميلدرد هايس مامنة بلّي لبوليس ما دار والو باش يلقى لي قتلها، عليها كرات تلاتة ديال لبلاكات ف دخلة د لڤيلاج باش تضغط عليهم يقلبو كتر، هادشي غادي يدّي لبزّاف د لمواقيف لمعقّدة لي فيها، طّراجيديا، لحب، لكره و ندامة.